Likumprojekts

**Grozījumi Ārstniecības likumā**

Izdarīt Ārstniecības likumā (Latvijas Republikas Saeimas un Ministru Kabineta Ziņotājs, 1997, 15. nr.; 1998, 7. nr.; 2000, 13. nr.; 2001, 15. nr.; 2004, 9., 13. nr.; 2005, 14. nr.; 2006, 14. nr.; 2007, 8., 21., 24. nr.; 2008, 13. nr.; 2009, 10., 15. nr.; Latvijas Vēstnesis, 2009, 200., 205. nr.; 2010, 105., 170. nr.; 2011, 62. nr.; 2012, 108. nr.; 2013, 87. nr.; 2014, 194. nr.; 2015, 127. nr.; 2016, 249. nr.; 2017, 117., 242. nr.; 2018, 253. nr.;2020, 106.nr.) šādus grozījumus:

1. **1. pantā**

izteikt 21. punktu šādā redakcijā:

“21) medicīniskās ierīces – priekšmets, kurš atbilst Eiropas Parlamenta un Padomes 2017. gada 5. aprīļa regulas (ES) Nr. 2017/745, kas attiecas uz medicīniskām ierīcēm, ar ko groza Direktīvu 2001/83/EK, Regulu (EK) Nr. 178/2002 un Regulu (EK) Nr. 1223/2009 un atceļ Padomes Direktīvas 90/385/EK un 93/42/EEK (turpmāk – regula 2017/745) 2. panta 1) apakšpunktā sniegtajam skaidrojumam.”;

2. **26. pantā:**

izteikt otro daļu šādā redakcijā:

“(2) Patstāvīgi nodarboties ar ārstniecību konkrētā pamatspecialitātē, apakšspecialitātē vai papildspecialitātē atbilstoši Ministru kabineta noteiktajai kompetencei atļauts ārstniecības personām, kuras ir sertificētas un reģistrētas ārstniecības personu reģistrā. Patstāvīgi nodarboties ar ārstniecību konkrētā māsas profesijas specialitātē atbilstoši Ministru kabineta noteiktajai kompetencei atļauts ārstniecības personu reģistrā reģistrētām māsām, kuras ieguvušas profesionālās pilnveides izglītības apliecību par attiecīgās specialitātes apguvi vai ieguvušas attiecīgās specialitātes ārstniecības personas sertifikātu vai izglītības dokumentu par attiecīgās specialitātes apguvi.”;

izteikt ceturto daļu šādā redakcijā:

“(4) Patstāvīgi lietot konkrētu ārstniecisko un diagnostisko metožu klasifikatorā iekļautu ārstniecisko vai diagnostisko metodi atļauts ārstniecības personu reģistrā reģistrētām ārstniecības personām, kuras attiecīgo ārstniecisko vai diagnostisko metodi lieto atbilstoši normatīvajos aktos noteiktajai kompetencei ārstniecībā vai kuras ir sertificētas attiecīgajā ārstnieciskajā vai diagnostiskajā metodē. Patstāvīgi lietot ārstniecisko vai diagnostisko metodi māsu praksē atļauts ārstniecības personu reģistrā reģistrētām māsām, kuras ieguvušas profesionālās pilnveides izglītības apliecību par attiecīgās ārstnieciskās vai diagnostiskās metodes māsu praksē apguvi vai ieguvušas attiecīgās ārstnieciskās vai diagnostiskās metodes māsu praksē ārstniecības personas sertifikātu.”;

3. **29. pantā**

izteikt otrās daļas 3. punktu šādā redakcijā:

“3) Latvijas Māsu asociācija – vecmāšu un zobu higiēnistu sertifikāciju.”;

4. Izteikt **34. panta** pirmo daļu šādā redakcijā:

“(1) Ārstniecības iestādes vadītājs ir tieši atbildīgs par atbilstošu medicīnisko ierīču ekspluatāciju ārstniecības iestādē. Ministru kabinets nosaka:

1) būtiskās prasības medicīniskajām ierīcēm un in vitro diagnostikas medicīniskajām ierīcēm, vienreiz lietojamo medicīnisko ierīču pārstrādei, kā arī medicīnisko ierīču un in vitro diagnostikas medicīnisko ierīču laišanai tirgū un nodošanai ekspluatācijā (ieviešanai);

2) kārtību, kādā tiek vākta un publicēta informācija par medicīnisko ierīču un in vitro diagnostikas medicīnisko ierīču ražotājiem, to ražotajām medicīniskajām ierīcēm un in vitro diagnostikas medicīniskajām ierīcēm;

3) prasības medicīnisko ierīču un in vitro diagnostikas medicīnisko ierīču izplatīšanai un ekspluatācijai, kā arī medicīnisko ierīču tehniskajai uzraudzībai.”;

5. Papildināt pārejas noteikumus ar 33. punktu šādā redakcijā:

“33. Likuma 26. panta 2.1 daļa, 29. panta 2. daļas 3.punkts attiecībā par māsām – stājas spēkā 2022. gada 1. janvārī.”

Ministru prezidents A. K. Kariņš

Veselības ministrs D. Pavļuts

Iesniedzējs: veselības ministrs D. Pavļuts

Vīza: Valsts sekretāra p.i. B.Kņigins